Til rette vedkommende.


Jeg har siden 1983 fyret med energikoks. Fyret er sammenkoblet med et oliefyr.


De blev i de første år købt i Danmark, men da afgiften steg, blev de hentet med vognmand i Tyskland.


Nu siger skorstensfejeren, at det er blevet ulovligt at fyre med energikoks i Kerteminde kommune.


Jeg har prøvet selv at finde noget skriftligt om det, dog uden held, og derfor skriver jeg.


Jeg vil gerne vide om skorstensfejeren har ret?


Det er selvfølgelig fordi jeg helst vil fortsætte og om det er muligt, eller jeg skal finde på noget andet.


Hvis der skal skiftes varmekilde, så drømmer jeg om jordvarme – alternativt varmepumpe luft til vand.


Mvh


Bent J


Har skorstensfejeren ret i at det bliver ulovligt at fyre med energikoks?
Hej Bent J

Som du kan se på blandt andet Kerteminde kommunes hjemmeside så har skorstensfejeren ret i at fra 1. januar 2019 må der ikke længere fyres med petroleumskoks/energikoks hverken i Kerteminde Kommune eller andre steder i Landet: [Nye regler for petroleumskoks fra 1. januar 2019](https://kerteminde.dk/borger/miljoe-og-natur/miljoe/fyrer-du-fornuftigt/nye-regler-for-petroleumskoks-fra-1-januar-2019)

Det er for at undgå skader på miljø og mennesker, idet røgen indeholder svovl der omdannes til svovlsyre og asken indeholder så meget nikkel at det betragtes som farligt affald.

Men generelt er det  ikke nødvendigt at skifte fyr, du kan gå over til at fyre med træpiller eller brænde, træpiller vil dog vil give bedre udnyttelse i et pillefyr.

Det kan du læse mere om her hos Miljøstyrelsen: [Forbud mod petrokoks til privat boligopvarmning.](https://braendefyringsportalen.dk/borger/rygestop-guide-for-braendeovne/valg-af-braende/braendselstyper/forbud-mod-petrokoks-til-privat-boligopvarmning/)

Det er kommunen der har tilsynet med at reglerne overholdes.

Og læs mere om jordvarme og varmepumper i artiklerne her: [Varmepumper](https://www.bolius.dk/varmepumper/)

